[{"text_idx": "#000000", "text": "Mae HWB.LLYW.CYMRU yn defnyddio cwcis sy'n hanfodol i'r gwasanaeth weithio. Defnyddir cwcis nad ydynt yn hanfodol hefyd i deilwra a gwella gwasanaethau. Trwy barhau i ddefnyddio'r gwasanaeth, rydych yn cytuno ein bod ni\u2019n defnyddio cwcis."}, {"text_idx": "#000002", "text": "yn hanfodol i'r safle weithio"}, {"text_idx": "#000004", "text": "i wella'n gwefan drwy gasglu ac adrodd gwybodaeth ar sut yr ydych yn defnyddio'r safle"}, {"text_idx": "#000008", "text": "Canllawiau i helpu ysgolion a lleoliadau i ddatblygu eu cwricwlwm eu hunain, gan alluogi dysgwyr i ddatblygu o ran y pedwar diben."}, {"text_idx": "#000010", "text": "Mae Maes Dysgu a Phrofiad Ieithoedd, Llythrennedd a Chyfathrebu (Maes) yn ymwneud ag agweddau hanfodol cyfathrebu rhwng pobl. Ei nod yw cefnogi dysgu ar draws yr holl gwricwlwm a galluogi dysgwyr i ennill gwybodaeth a sgiliau yn Gymraeg, Saesneg, ac ieithoedd rhyngwladol yn ogystal a\u0302 llenyddiaeth."}, {"text_idx": "#000011", "text": "Dylid ystyried yn holistaidd y pedwar datganiad sy\u2019n nodi\u2019r hyn sy\u2019n bwysig yn y Maes hwn. Golyga hyn y dylid archwilio gwahanol ieithoedd mewn perthynas a\u0302\u2019i gilydd, yn ogystal a\u0302 sgiliau gwrando, siarad, darllen ac ysgrifennu. Golyga hyn hefyd y dylid ystyried dysgu am a thrwy lenyddiaeth fel rhywbeth sy\u2019n cyfrannu at holl agweddau dysgu am ieithoedd. Mae\u2019r datganiadau yn cefnogi a chadarnhau\u2019i gilydd. Gyda\u2019i gilydd maen nhw\u2019n cyfrannu at wireddu pedwar diben y cwricwlwm."}, {"text_idx": "#000012", "text": "Mae dysgu a phrofiad yn y Maes hwn yn anelu at alluogi dysgwyr i gyfathrebu\u2019n effeithiol gan ddefnyddio Cymraeg, Saesneg ac ieithoedd rhyngwladol. Mae\u2019n anelu at annog dysgwyr i drosglwyddo\u2019r hyn maen nhw wedi\u2019i ddysgu am sut mae ieithoedd yn gweithio mewn un iaith er mwyn dysgu a defnyddio ieithoedd eraill. Bwriedir i\u2019r dull amlieithog a lluosieithog hwn danio chwilfrydedd a brwdfrydedd y dysgwyr a chynnig sylfaen gadarn iddyn nhw ddatblygu diddordeb gydol oes yn ieithoedd Cymru ac ieithoedd y byd, a thrwy hyn eu gwneud yn ddysgwyr uchelgeisiol, galluog, sy\u2019n barod i ddysgu drwy gydol eu hoes."}, {"text_idx": "#000013", "text": "Caiff y parodrwydd hwn i ddysgu ei gefnogi ymhellach gan fod medru trin iaith yn effeithiol o gymorth i ddysgwyr ddeall cysyniadau ar draws y cwricwlwm, er enghraifft drwy eu galluogi i fynegi eu rhesymu wrth ddatrys problemau a dadansoddi gwybodaeth. Mae sgiliau amlieithog effeithiol yn dyfnhau\u2019r gallu hwn gan eu bod yn galluogi dysgwyr i ymateb mewn llawer mwy o gyd-destunau."}, {"text_idx": "#000014", "text": "O gofio mai un agwedd allweddol ar ddysgu iaith yn effeithiol yw\u2019r parodrwydd i arbrofi ac i fentro wrth roi cynnig ar strwythurau, seiniau a phatrymau newydd, gall dysgu a phrofiad yn y Maes hwn rymuso\u2019r dysgwyr i fod yn greadigol ac i ddal ati pan fyddan nhw\u2019n wynebu heriau. Gyda\u2019i gilydd, gall y sgiliau hyn feithrin hyder dysgwyr i fanteisio ar gyfleoedd newydd ac i addasu i wahanol rolau, sydd yn ei dro, yn gallu eu datblygu\u2019n gyfranwyr mentrus, creadigol, sy\u2019n barod i chwarae eu rhan yn llawn yn eu bywyd a\u2019u gwaith."}, {"text_idx": "#000015", "text": "Yn y Maes hwn, gwelir ieithoedd fel allwedd i gydlyniant cymdeithasol, ac yn fodd i hyrwyddo gwell cyd-ddealltwriaeth yn lleol, cenedlaethol a byd-eang. Y nod yw annog dysgwyr i ymwneud yn feirniadol ag ieithoedd a llenyddiaeth er mwyn eu helpu i ddatblygu nid yn unig eu hunaniaeth ond hefyd eu dealltwriaeth o\u2019r berthynas rhwng eu diwylliannau a\u2019u cymunedau nhw a diwylliannau a chymunedau eraill. Gellir dyfnhau\u2019r ddealltwriaeth hon wrth i ddysgwyr gael y cyfle i ddysgu sawl iaith. Mae angen yr wybodaeth ieithyddol hon a\u2019r sgiliau hyn er mwyn cyfrannu at gymdeithas a hynny\u2019n hyderus a chydag empathi, ac mae hyn yn cyfrannu at ddatblygu dysgwyr sy\u2019n ddinasyddion egwyddorol, gwybodus yn barod i fod yn ddinasyddion i Gymru a\u2019r byd."}, {"text_idx": "#000016", "text": "Bydd ymwneud a\u0302\u2019r Maes hwn hefyd o gymorth i ddysgwyr ddod yn unigolion iach, hyderus sy\u2019n barod i fyw bywyd gan wireddu eu dyheadau fel aelodau gwerthfawr o gymdeithas gan fod y sgiliau a hyrwyddir trwy ieithoedd, llythrennedd a chyfathrebu yn allweddol i alluogi dysgwyr i fynegi eu hunain yn effeithiol, bod yn agored i safbwyntiau pobl eraill a datblygu perthynas gadarnhaol ag eraill."}, {"text_idx": "#000018", "text": "Nesaf Datganiadau o\u2019r hyn sy\u2019n bwysig"}, {"text_idx": "#000019", "text": "Datganiadau o\u2019r hyn sy\u2019n bwysig"}, {"text_idx": "#000020", "text": "Mwy o feysydd dysgu a phrofiad"}]